Ένα πρωτοφανές περιστατικό σημειώθηκε πριν από λίγες ώρες στο κέντρο της Θεσσαλονίκης.

Σύμφωνα με πληροφορίες του Thestival.gr, στις 15:30 δύο νεαροί αραβικής καταγωγής επιχείρησαν να αρπάξουν την τσάντα από μια γυναίκα που καθόταν μαζί με φίλη της σε παγκάκι του πάρκου Τσιρογιάννη.

Η γυναίκα αντιστάθηκε και έσφιξε γερά την τσάντα της. Οι δράστες, βλέποντας ότι δεν μπορούν να της την πάρουν, στράφηκαν προς τη φίλη της, η οποία κρατούσε στην αγκαλιά της το εννέα μηνών παιδί της.

Τότε προσπάθησαν να το πάρουν από τα χέρια της. Η γυναίκα έβαλε τις φωνές με αποτέλεσμα να τραβήξει την προσοχή περαστικών.

Οι αλλοδαποί ακινητοποιήθηκαν από πολίτες και κλήθηκε η Αστυνομία. Το περιπολικό της Άμεση Δράσης έφτασε άμεσα, όμως ο ένας εκ των δυο δραστών είχε καταφέρει να διαφύγει πριν την άφιξή του. Ο δεύτερος δράστης, 23χρονος Λίβυος, συνελήφθη.

Σε βάρος του σχηματίστηκε δικογραφία για απόπειρα ληστείας και απόπειρα αρπαγής ανηλίκου. Αύριο θα οδηγηθεί στις αρμόδιες εισαγγελικές αρχές.